
1. PASIŪLYMAS DĖL EUROPOS PARLAMENTO SPRENDIMO
dėl 2024 finansinių metų Europos Sąjungos bendrojo biudžeto įvykdymo patvirtinimo, VII skirsnis – Regionų komitetas
(2025/2152(DEC))
Europos Parlamentas,
–	atsižvelgdamas į Europos Sąjungos 2024 finansinių metų bendrąjį biudžetą[footnoteRef:2], [2:  OL L 207, 2024 2 22, p. 1, ELI: http://data.europa.eu/eli/budget/2024/207/oj.] 

–	atsižvelgdamas į 2024 finansinių metų Europos Sąjungos konsoliduotąsias metines ataskaitas (COM(2025)0359 – C10‑0152/2025)[footnoteRef:3], [3:  OL C, C/2025/4944, 2025 10 13, ELI: http://data.europa.eu/eli/C/2025/4944/oj.] 

–	atsižvelgdamas į Regionų komiteto metinę 2024 m. atlikto vidaus audito ataskaitą biudžeto įvykdymą tvirtinančiai institucijai,
–	atsižvelgdamas į Audito Rūmų 2024 finansinių metų metinę biudžeto vykdymo ataskaitą kartu su institucijų atsakymais[footnoteRef:4], [4:  OL C, C/2025/5409, 2025 10 8, ELI: http://data.europa.eu/eli/C/2025/5409/oj.] 

–	atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2024 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą[footnoteRef:5], [5:  OL C, C/2025/5407, 2025 10 13, ELI: http://data.europa.eu/eli/C/2025/5407/oj. ] 

–	atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,
–	atsižvelgdamas į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012[footnoteRef:6], ypač į jo 59, 118, 260, 261 ir 262 straipsnius, [6:  OL L 193, 2018 7 30, p. 1, ELI: http://data.europa.eu/eli/reg/2018/1046/oj.] 

–	atsižvelgdamas į 2024 m. rugsėjo 23 d. Europos Parlamento ir Tarybos reglamentą (ES, Euratomas) Nr. 2024/2509 dėl Sąjungos bendrajam biudžetui taikomų finansinių taisyklių[footnoteRef:7], ypač į jo 59, 118, 266, 267 ir 268 straipsnius, [7:  OL L, 2024/2509, 2024 9 26, ELI: http://data.europa.eu/eli/reg/2024/2509/oj.] 

–	atsižvelgdamas į Darbo tvarkos taisyklių 102 straipsnį ir V priedą,
–	atsižvelgdamas į Biudžeto kontrolės komiteto pranešimą (A10‑0000/2026),
1.	patvirtina Regionų komiteto generaliniam sekretoriui, kad Regionų komiteto 2024 finansinių metų biudžetas įvykdytas / atideda savo sprendimo, kuriuo Regionų komiteto generaliniam sekretoriui patvirtinama, kad Regionų komiteto 2024 finansinių metų biudžetas įvykdytas, priėmimą;
2.	išdėsto savo pastabas toliau pateikiamoje rezoliucijoje;
3.	paveda Pirmininkei perduoti šį sprendimą ir rezoliuciją, kuri yra neatskiriama jo dalis, Regionų komitetui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

su pastabomis, sudarančiomis neatskiriamą sprendimo dėl Europos Sąjungos 2024 finansinių metų bendrojo biudžeto įvykdymo patvirtinimo, VII skirsnis – Regionų komitetas, dalį
(2025/2152(DEC))
Europos Parlamentas,
–	atsižvelgdamas į savo sprendimą dėl Europos Sąjungos 2024 finansinių metų bendrojo biudžeto įvykdymo patvirtinimo, VII skirsnis – Regionų komitetas,
–	atsižvelgdamas į Darbo tvarkos taisyklių 102 straipsnį ir V priedą,
–	atsižvelgdamas į Biudžeto kontrolės komiteto pranešimą (A10‑0000/2026),
A.	kadangi biudžeto įvykdymo patvirtinimo procedūros metu biudžeto įvykdymą tvirtinanti institucija nori pabrėžti, kad ypač svarbu toliau stiprinti Sąjungos institucijų demokratinį teisėtumą didinant skaidrumą ir atskaitomybę, įgyvendinant rezultatais grindžiamo biudžeto sudarymo koncepciją ir užtikrinant gerą žmogiškųjų išteklių valdymą;
B.	kadangi Europos regionų komitetas (toliau – Komitetas) yra politinė asamblėja, kurią sudaro 329 nariai (ir 329 pakaitiniai nariai), išrinkti 27 Sąjungos valstybių narių regionuose, miestuose, kaimuose ir savivaldybėse, veikianti kaip Sąjungos institucijų patariamasis organas, kurio misija – prisidėti prie Sąjungos politikos formavimo ir sprendimų priėmimo proceso vietos ir regionų valdžios institucijų požiūriu ir kartu prisidėti prie to, kad Sąjunga taptų veiksmingesnė ir artimesnė piliečiams;
C.	kadangi tam tikrais atvejais Komisija arba Taryba privalo konsultuotis su Komitetu, o Komitetas taip pat gali priimti nuomones savo iniciatyva, be to, Sutartyse nustatyta plati klausimų, kuriais gali būti prašoma Komiteto pateikti savo nuomonę, sritis, tokiu būdu sudarant sąlygas Parlamentui su juo konsultuotis;
D.	kadangi Komiteto veikla nustatyta remiantis jo bendra politine strategija, išdėstyta 2020 m. liepos 2 d. rezoliucijoje dėl jo 2020–2025 m. prioritetų[footnoteRef:8], ir kadangi Komitetas patvirtino tris 2020–2025 m. kadencijos politinius prioritetus ir tris susijusias komunikacijos kampanijas: Europos priartinimo prie žmonių, atsparių regionų ir vietos bendruomenių kūrimo ir sanglaudos, kaip pagrindinės Europos Sąjungos vertybės, propagavimo temomis; [8:  	Europos regionų komiteto rezoliucija „Europos regionų komiteto 2020–2025 m. prioritetai. Žmonėms artimesnė Europa per kaimus, miestus ir regionus“ (OL C 324, 2020 10 1, p. 8).] 

E.	kadangi vietos ir regionų administracijos yra atsakingos už trečdalį viešųjų išlaidų, pusę viešųjų investicijų ir ketvirtadalį mokestinių pajamų, o daugelyje valstybių narių turi kompetenciją tokiose svarbiose srityse kaip švietimas, ekonominis vystymasis ir sanglauda, aplinka, socialinė apsauga, sveikata ir visuotinės svarbos paslaugos, todėl vietos, regionų, nacionalinio ir Europos lygmenų koordinavimu didinamas teisės aktų teisėtumas, stiprinama atsakomybė ir veiksmingiau siekiama naudos piliečiams;
F.	kadangi Komitetas siekia savo politinio tikslo stiprinti savo dalyvavimą visame Sąjungos politiniame ir teisėkūros cikle, sykiu užtikrindamas, kad ryšys su Sąjungos piliečiais būtų apčiuopiamesnis, pasitelkdamas Komiteto narius kaip galingus nuomonės skleidėjus savo bendruomenėse ir nacionalinėse vietos bei regionų valdžios institucijų asociacijose;
G.	kadangi Komitetas siekdamas, kad 2024 m. jo veiksmai būtų strategiškesni ir veiksmingesni, nustatė vienuolika pagrindinių prioritetinių sričių: (1) Sąjungos plėtra ir parama Ukrainai; (2) demokratija ir geresnis reglamentavimas; (3) atsparumas; (4) žaliasis kursas vietos lygmeniu; (5) konkurencingumas, pramonė, MVĮ, reguliavimo palengvinimas ir verslo apmokestinimas; (6) Sąjungos sanglaudos politikos įgyvendinimo ir komunikacijos optimizavimas; (7) susidūrimas su trimis planetos krizėmis; (8) užimtumas, lygybė ir socialinė politika; (9) Sąjungos paramos regionų inovacijų ekosistemoms skatinimas; 
H.	kadangi 2021 m. liepos mėn. įsigaliojusiame Reglamente (ES) 2021/1060[footnoteRef:9], reglamentuojančiame Sąjungos sanglaudos politiką ir finansavimą 2021–2027 m., yra nuorodų į partnerystės ir daugiapakopio valdymo principą, kuriam pritaria Komitetas ir Parlamentas ir pagal kurį numatomas regionų dalyvavimas;  [9:  	2021 m. birželio 24 d. Europos Parlamento ir Tarybos reglamentas (ES) 2021/1060, kuriuo nustatomos bendros Europos regioninės plėtros fondo, „Europos socialinio fondo +“, Sanglaudos fondo, Teisingos pertvarkos fondo ir Europos jūrų reikalų, žvejybos ir akvakultūros fondo nuostatos ir šių fondų bei Prieglobsčio, migracijos ir integracijos fondo, Vidaus saugumo fondo ir Sienų valdymo ir vizų finansinės paramos priemonės finansinės taisyklės, (OL L 231, 2021 6 30, p. 159, ELI: http://data.europa.eu/eli/reg/2021/1060/2024-06-30).] 

I.	kadangi pagal daugiau kaip 400 vykdomų nacionalinių ir regioninių programų, skirtų Sąjungos sanglaudos politikai įgyvendinti 2021–2027 m. programavimo laikotarpiu, iš įvairių fondų skirta apie 380 mlrd. EUR ekonominėms, socialinėms ir aplinkosaugos problemoms, su kuriomis susiduria Sąjungos regionai ir miestai, spręsti;
J.	kadangi 2021 m. vasario 19 d. įsigaliojo Reglamentas (ES) 2021/241[footnoteRef:10], kuriuo nustatoma Sąjungos ekonomikos gaivinimo ir atsparumo didinimo priemonė, suteikiantis teisinį pagrindą 2021–2026 m. valstybėms narėms paskirstyti iki 672,5 mlrd. EUR lėšų ir paskolų (2018 m. kainomis), kuriuo taip pat siekiama remti ekonominę, socialinę ir teritorinę sanglaudą ir šalinti Sąjungos regionų skirtumus;  [10:  	2021 m. vasario 12 d. Europos Parlamento ir Tarybos reglamentas (ES) 2021/241, kuriuo nustatoma ekonomikos gaivinimo ir atsparumo didinimo priemonė (OL L 57, 2021 2 18, p. 17, ELI: http://data.europa.eu/eli/reg/2021/241/2024-03-01).] 

K.	kadangi Komitetas, kaip Sąjungos institucija, kaip tai suprantama Finansiniame reglamente, privalo patvirtinti savo metines ataskaitas, parengtas pagal Komisijos apskaitos pareigūno patvirtintas apskaitos taisykles (Europos Sąjungos apskaitos taisykles), grindžiamas tarptautiniais viešojo sektoriaus apskaitos standartais, kurios galiausiai konsoliduojamos į Sąjungos finansines ataskaitas;
1.	pažymi, kad Komiteto biudžetas patenka į daugiametės finansinės programos (DFP) 7 išlaidų kategoriją „Europos viešasis administravimas“ (7 išlaidų kategorija), kurią 2024 m. iš viso sudarė 13,3 mlrd. EUR, t. y. 6,9 proc. Sąjungos biudžeto išlaidų; pažymi, kad 2024 m. Komiteto biudžetas sudarė 0,92 proc. DFP 7 išlaidų kategorijos asignavimų; 
2.	pažymi, kad Audito Rūmai savo 2024 finansinių metų metinėje ataskaitoje (toliau – Audito Rūmų ataskaita) išanalizavo 70 išlaidų kategorijos „Administravimas“ operacijų imtį – tiek pat operacijų, kiek ir 2023 m.; kadangi Audito Rūmai toliau nurodo, kad administracines išlaidas sudaro išlaidos žmogiškiesiems ištekliams, įskaitant išlaidas pensijoms, kurios 2024 m. sudarė apie 69 proc. visų administracinių išlaidų, taip pat išlaidos pastatams, įrangai, energijai, komunikacijai ir informacinėms technologijoms (IT), ir kad jų daugelio metų darbo patirtis rodo, jog apskritai šios išlaidos yra nedidelės rizikos išlaidos;
3.	pažymi, kad 16 (23 proc.) iš 70 operacijų buvo klaidų, tačiau Audito Rūmai, remdamiesi penkiomis kiekybiškai įvertintomis klaidomis, apskaičiavo, kad klaidų lygis nesiekia reikšmingumo ribos; pažymi, kad Audito Rūmų ataskaitoje nenustatyta jokių konkrečių su Komitetu susijusių problemų;
Biudžeto ir finansų valdymas
4.	remdamasis Komiteto 2024 m. metine veiklos ataskaita (toliau – metinė ataskaita) pažymi, kad 2024 m. galutinis patvirtintas Komiteto biudžetas buvo 123 178 345 EUR, įskaitant Taisomąjį biudžetą Nr. 5/2024 (susijusį su darbo užmokesčiu ir energija), o tai reiškia, kad jis buvo 6 502 953 EUR (t. y. +5,60 proc.) didesnis, palyginti su 2023 m.; su pasitenkinimu pažymi, kad Komiteto biudžeto vykdymo lygis einamųjų metų įsipareigojimų asignavimų atveju 2024 m. buvo 99,9 proc. (toks pat, kaip ir 2023 m.), o einamųjų metų mokėjimų asignavimų vykdymo lygis padidėjo nuo 91,20 proc. 2023 m. iki 91,90 proc. 2024 m.; taip pat palankiai vertina tolesnį C8 asignavimų (perkeltų iš 2023 m. į 2024 m.) vykdymo lygio padidėjimą nuo 85 proc. 2023 m. iki 92,20 proc. 2024 m., kai iš 2023 m. į 2024 m. perkelti asignavimai sudarė 12 578 853 EUR, palyginti su 10 540 464 EUR praėjusiais metais; giria Komitetą už nuosekliai aukštą biudžeto vykdymo lygį per pastaruosius metus, pasiektą optimizavus biudžeto planavimą ir vykdymą, atsižvelgiant į nuolatinį spaudimą dėl biudžeto; šiuo atžvilgiu pripažįsta Komiteto struktūrinį nepakankamą finansavimą, ypač atsižvelgiant į jo, kaip novatoriško pirmtako ir praktikos, kuri galėtų būti naudinga visai Sąjungos administracijai, bandymų aikštelės, vaidmenį, ir pripažįsta, kad jam reikia papildomų išteklių, kad galėtų veiksmingai įgyvendinti savo tikslus; 
5.	atkreipia dėmesį į tai, kad pagal 1000 biudžeto punktą „Narių biuro išlaidos“ C1 asignavimų panaudojimo lygis sumažėjo nuo 76,20 proc. 2023 m. iki vos 13,90 proc. 2024 m.; atkreipia dėmesį į Komiteto paaiškinimą, kad 2024 m. biuro išlaidų kompensacijos buvo išmokėtos 2025 m. pradžioje iš C8 asignavimų; pažymi, kad Komitetas išsprendė klausimą dėl žemo 2023 m. C8 asignavimų panaudojimo lygio pagal 2007 biudžeto punktą „Patalpų įrengimas“, vengdamas pradėti didelius statybos projektus metų pabaigoje ir atlikdamas tarpinius mokėjimus už ilgalaikius projektus, kad išvengtų vėluojančių sąskaitų; tačiau pažymi, kad šio punkto C1 asignavimų panaudojimo lygis sumažėjo nuo 99,20 proc. 2023 m. iki 51,90 proc. 2024 m. dėl kai kurių Komiteto liftų renovacijos laiko pasirinkimo;  
6.	metinėje ataskaitoje pažymima, kad 2024 m. Komitetas įvykdė 42 pervedimus, kurių bendra suma sudarė 2,7 mln. EUR, iš jų – 37 vidinius pervedimus, kurių bendra suma sudarė 1,1 mln. EUR, ir penkis išorinius pervedimus, kurių bendra suma sudarė 1,6 mln. EUR, iš kurių maždaug 1 mln. EUR buvo pervesta į biudžeto eilutes, apimančias ar stiprinančias punktus, susijusius su metiniais nuomos mokesčiais, vidaus konkurso organizavimu, IT išlaidomis ir patalpų įrengimu žiniasklaidos erdvei, kurią naudoja tiek Komitetas, tiek Europos ekonomikos ir socialinių reikalų komitetas (EESRK); 
7.	pažymi, kad, atsižvelgiant į Rusijos agresiją prieš Ukrainą, 2024 m. Komitetas ir toliau patyrė energijos, transporto, apgyvendinimo išlaidų didėjimo ir su infliacijos lygiu susietų indeksavimo mechanizmų poveikį, kuris tiesiogiai ar netiesiogiai atsiliepė išlaidoms žaliavoms, išorės rangovams, energijai, kelionėms, nuomai, pastatų nuomai ir priežiūrai ir kt.; pažymi, kad nuo 2022 m. iki 2025 m. su indeksavimu susijusios bendrosios išlaidos nuomos ir pastatų nuomos mokesčiams padidėjo 21,50 proc., priežiūrai ir saugumo sutartims skirtos išlaidos – 15 proc., o nuo 2022 m. iki 2024 m. vidutinės išlaidos vienam nariui, keliaujančiam į Briuselį ir atgal, padidėjo nuo 1 200 EUR iki 1 620 EUR; šiomis aplinkybėmis atkreipia dėmesį į Komiteto atliktų biudžeto lėšų perkėlimų skaičiaus padidėjimą nuo 31 2023 m. iki 42 2024 m., iš dalies siekiant padengti sutartis, kurioms turėjo įtakos didelė infliacija ir indeksavimas; giria bendrus Komiteto ir EESRK veiksmus, kuriais siekiama užtikrinti geresnes sąlygas skaitmeninimo ir bendrų viešųjų pirkimų pastangomis; palankiai vertina Komiteto atnaujintas energijos taupymo priemones 2024 m., kurios yra labai svarbios siekiant sušvelninti energijos kainų didėjimo poveikį; tačiau pripažįsta, kad visos Sąjungos institucijos turi gerinti savo biudžeto valdymą, kad sudarydamos sutartis su paslaugų teikėjais taip pat atsižvelgtų į kainų svyravimus, ypač energetikos sektoriuje;
8.	atkreipia dėmesį į Komiteto nariams skirtų išmokų padidėjimą pagal 1004 biudžeto punktą – nuo 7 955 968 EUR 2023 m. iki 8 036 613 EUR 2024 m., o tai sudaro padidėjimą 1 proc. (palyginti su +20 proc. praėjusiais metais); pažymi, kad 2024 m. buvo skirta 8 231 išmoka kelionių išlaidoms, 4 188 išmokos kelionių dienpinigiams, 7 303 išmokos dienpinigiams už fizinį dalyvavimą posėdžiuose ir 164 išmokos už nuotolinį dalyvavimą; pažymi, kad Komitetas, atsižvelgdamas į Parlamento rezoliucijoje dėl 2023 m. biudžeto įvykdymo patvirtinimo pateiktas pastabas (toliau – ataskaita dėl tolesnių veiksmų), priėmė peržiūrėtas taisykles dėl komiteto narių kelionių išlaidų kompensavimo ir išmokų mokėjimo 2024 m. ir įtraukė keletą priemonių, kuriomis siekiama sumažinti nereikalingas išlaidas ir išmetamo anglies dioksido kiekį, kaip rekomendavo Parlamentas ankstesnėse rezoliucijose dėl biudžeto įvykdymo patvirtinimo; 
9.	pažymi, kad komandiruočių biudžetas (einamųjų metų asignavimai) padidėjo 13,60 proc. – nuo 420 833 EUR 2023 m. iki 478 050 EUR 2024 m., o to biudžeto įvykdymo lygis 2024 m. buvo maždaug 80 proc. (panašiai kaip 2023 m.); pažymi, kad šis padidėjimas buvo susijęs su misijų skaičiaus padidėjimu nuo 574 2023 m. iki 810 2024 m., iš kurių 268 misijos buvo susijusios su Komiteto organizuotu aukščiausiojo lygio susitikimu Monse, skirtu Komiteto 30-osioms metinėms 2024 m. paminėti;
10.	pastebi, kad einamųjų metų asignavimai vertimo žodžiu paslaugoms sumažėjo maždaug 10 proc. – nuo 4 167 mln. EUR 2023 m. iki 3 737 mln. EUR 2024 m., o įgyvendinimo lygis 2024 m. sumažėjo nuo 67,30 proc. iki 64,80 proc., palyginti su 2023 m.; 
11.	atkreipia dėmesį į tai, kad pagal dabartines Komiteto taisykles vienodo dydžio išmoka už dalyvavimą nuotoliniuose posėdžiuose sudaro 50 proc. įprastos išmokos už dalyvavimą posėdžiuose, ir po indeksavimo sudaro 367 EUR, o pirmoji – 186,50 EUR; atkreipia dėmesį, kad po to, kai 2023 m. buvo užregistruotas reikšmingas grįžimas prie akivaizdinių posėdžių, bendra išmokų už dalyvavimą nuotoliniuose posėdžiuose suma išliko maža, palyginti su ankstesniais metais; vis dėlto pažymi, kad 2024 m. išmokėta suma šiek tiek padidėjo – nuo 32 632 EUR 2023 m. iki 38 104 EUR; pažymi, kad pagal klausimyną tik ne struktūrinių Komiteto padalinių posėdžiai gali būti rengiami internetu arba mišriu formatu, o nuotolinis dalyvavimas stebimas per platformą „Interactio“ ir iš jos išimtus .csv failus; mano, kad nuotolinis dalyvavimas yra svarbi šiuolaikinių institucijų priemonė, nes padeda sumažinti posėdžių išlaidas ir sudaryti sąlygas platesniam dalyvavimui, tačiau visuomenei sunku suprasti, kodėl skiriama išmoka už nuotolinį dalyvavimą posėdžiuose, net jei ji yra sumažinta ir taikoma tik tam tikrų rūšių renginiams; pažymi, kad tai ypač aktualu, atsižvelgiant į tai, kad Komiteto nariams mokama išmoka yra 20 proc. didesnė nei EESRK nariams mokama išmoka už nuotolinį dalyvavimą;
12.	su pasitenkinimu konstatuoja, kad, remiantis klausimynu ir ataskaita dėl tolesnių veiksmų, vidutinis mokėjimo terminas sutrumpėjo nuo 21,88 dienos 2023 m. iki 18,46 dienos 2024 m., nepaisant to, kad apdorotų sąskaitų faktūrų skaičius toliau didėjo; giria Komitetą už tai, kad 2024 m. elektroniniu būdu gautų sąskaitų faktūrų procentinė dalis buvo didelė (83 proc.);
Vidaus valdymas, veiklos rezultatai ir vidaus kontrolė
[bookmark: _Hlk214993480]13.	pripažįsta, kad atstovaudamas vietos ir regionų valdžios institucijų interesams Sąjungoje Komitetas atlieka esminį vaidmenį prisidėdamas prie Sąjungos politikos formavimo ir sprendimų priėmimo procesų ir taip priartina Europą prie jos piliečių bei stiprina Sąjungos teisės aktų demokratinį teisėtumą; atkreipia dėmesį į metinėje ataskaitoje pateiktą informaciją, kad 2024 m. Komiteto veiklos ataskaita, kaip dalis metinio veiklos plano, buvo parengta remiantis 26 tikslais, kurių įgyvendinimas buvo vertinamas pagal 87 kiekybinius rodiklius; nors dauguma tikslų pagal šiuos rodiklius (maždaug 74 proc.) buvo įgyvendinti 90 proc. ar daugiau, šeši tikslai įgyvendinti iš dalies (mažiau nei 90 proc.) ir dar šeši įgyvendinti nebuvo; atkreipia dėmesį, kad pagal klausimyną Komitetas įgyvendino išsamų planavimo ir ataskaitų teikimo ciklą, kuris apėmė centrinio rizikos registro sukūrimą ir rizikos vertinimą pagal visus 2024 m. metinio veiklos plano tikslus; 
14.	pažymi, kad Komitetas vykdo savo misiją rengdamas nuomones, susijusias su Komisijos pateiktais pasiūlymais dėl teisėkūros procedūra priimamų aktų (prašymai pateikti nuomones), nuomones savo iniciatyva, kuriose Sąjungos institucijos raginamos imtis veiksmų, ir rezoliucijas, kuriose pateikiama Komiteto pozicija konkrečiomis temomis; pažymi, kad 2024 m. Komitetas priėmė 53 nuomones (tiek pat, kiek ir 2023 m.) ir keturias rezoliucijas (2023 m. – 6); 
15.	su pasitenkinimu atkreipia dėmesį į 2024 m. Komiteto metinėje poveikio ataskaitoje (toliau – poveikio ataskaita) pateiktus 2024 m. Komiteto politinius pasiekimus, susijusius su trimis 2020–2025 m. politiniais prioritetais, kuriais stiprinamas Komiteto vaidmuo formuojant Sąjungos politiką regioniniu ir vietos lygmeniu; pažymi, kad deklaracijose nurodytas Komiteto indėlis ir nuomonėse išdėstytos rekomendacijos turėjo įtakos pagrindinėms Sąjungos politikos sritims, kaip antai klimato kaitos, gamtosaugos, energetikos ir žaliosios ekonomikos (pavyzdžiui, ataskaita „Žaliasis kursas 2.0“, kuri turėjo įtakos Tarybos išvadoms ir Komiteto nuomonei dėl Europos Parlamento ir Tarybos reglamento (ES) 2024/1991[footnoteRef:11] ), transporto (pvz., Komiteto nuomonė dėl krovininio transporto žalinimo dokumentų rinkinio, kuri turėjo įtakos atitinkamiems Parlamento pranešimų projektams) ir sveikatos (pvz., Komiteto nuomonė dėl Europos Parlamento ir Tarybos reglamento (ES) 2025/327[footnoteRef:12], kuri turėjo įtakos galutiniam kompromisiniam tekstui); be to, pažymi, kad Komiteto pateikti pasiūlymai turėjo įtakos Komisijos sprendimams pradėti 23 mln. EUR vertės bandomąjį projektą, skirtą regionų ir miestų bendram finansavimui, siekiant vėl integruoti ilgalaikius bedarbius į darbo rinką, ir pradėti įgyvendinti Europos įperkamo būsto planą, skirtą energijos, skurdo ir tvaraus būsto klausimams spręsti; be to, pažymi, kad 2024 m. kovo mėn. Monse vykusio Europos regionų ir miestų aukščiausiojo lygio susitikimo metu priimta deklaracija buvo įtraukta į Europos Vadovų Tarybos strateginę darbotvarkę ir Komisijos politines gaires; [11:  	2024 m. birželio 24 d. Europos Parlamento ir Tarybos reglamentas (ES) 2024/1991 dėl gamtos atkūrimo, kuriuo iš dalies keičiamas Reglamentas (ES) 2022/869 (OL L, 2024/1991, 2024 7 29, ELI: http://data.europa.eu/eli/reg/2024/1991/oj).]  [12:  	2025 m. vasario 11 d. Europos Parlamento ir Tarybos reglamentas (ES) Nr. 2025/327, dėl Europos sveikatos duomenų erdvės, kuriuo iš dalies keičiama Direktyva 2011/24/ES ir Reglamentas (ES) 2024/2847 (OL L, 2025/327, 2025 3 5, ELI: http://data.europa.eu/eli/reg/2025/327/oj).] 

16.	atsižvelgdamas į svarbų Komiteto vaidmenį didinant Sąjungos teisės aktų demokratinį teisėtumą, aktyviai koordinuojant regionų ir vietos valdžios institucijų veiklą, remia Komiteto pastangas vykdyti daugiau teritorinio poveikio vertinimų; su pasitenkinimu pažymi, kad Komitetas, pasitelkdamas įvairius vietos ir regionų tinklus, aljansus ir centrus, sukūrė visapusišką konsultavimosi su suinteresuotaisiais subjektais mechanizmą, skirtą susipažinti su jų nuomonėms prieš paskelbiant savo nuomones; vertina tai, kad taip pat atsižvelgiama į Sąjungai nepriklausančių partnerių nuomonę, pavyzdžiui, per Europos miestų ir regionų aljansą Ukrainos atstatymui ir Europos ir Viduržemio jūros regiono valstybių vietos ir regionų valdžios institucijų asamblėją;
17.	atkreipia dėmesį į tai, kad 2024 m. Komitetas surengė penkias konsultacijas su regioniniais centrais, dvi konsultacijas su subsidiarumo ekspertų grupėmis ir atliko du vertinimus bei parengė dvi nuomones dėl „Ateičiai tinkamo reglamentavimo“; ragina Komitetą Sąjungos institucijoms ir kitiems Sąjungos politikos naudos gavėjams toliau teikti naudingą ir aktualią informaciją, pvz., vietos duomenis ir analizę;
18.	su dėkingumu pažymi, kad 2024 m. Komitetas toliau įgyvendino priemones, skirtas vidaus valdymui gerinti ir administravimui modernizuoti, procesams racionalizuoti ir sąnaudų efektyvumui didinti; atkreipia dėmesį į klausimyne bei metinėje ataskaitoje nurodytą 2024 m. pasiektą pažangą skaitmeninimo ir darbo eigos optimizavimo srityje (pvz., mašininį vertimą įprastinėms užduotims atlikti, platesnį „Microsoft 365“ įrankių bei „SharePoint“ naudojimą), veiklos ir įrenginių sąnaudų taupymo srityje (pvz., nuotolinį vertimą žodžiu, energijos taupymo priemones ir mišrų darbo režimą), efektyvumo didinimą (pvz., persvarstant sutartis), taisyklių ir procedūrų supaprastinimą įgyvendinus 63 iš 73 projektų ir 20 proc. sumažinus procedūrų skaičių, taip pat keletą kitų veiksmų, susijusių su Komiteto administracijos modernizavimo planu „Going for IMPact!“;
19.	atkreipia dėmesį į klausimyne ir metinėje ataskaitoje nurodytus veiksmus ir priemones, kurių Komitetas ėmėsi siekdamas supaprastinti, bet kartu ir sustiprinti vidaus kontrolės aplinką; pažymi, kad 2024 m. vidaus kontrolės ir įsivertinimo veikla buvo sutelkta į finansų valdymą ir Komiteto biudžeto vykdytojams aktualiausius vidaus kontrolės aspektus; su pasitenkinimu pažymi, kad Komitetas baigė daugiau nei 500 neskelbtinų įrašų tikrinimą, po kurio 2024 m. buvo imtasi švelninimo priemonių, įvesti kontrolės mechanizmai ir priimtos mobilumo taisyklės; pažymi, kad Komiteto daugiametis veiksmų planas, skirtas vidaus aplinkos kontrolei peržiūrėti ir supaprastinti, buvo tęsiamas įgyvendinant „Konvergencijos projektą“, apimantį visą eilę procesų, skirtų Komiteto veiklos rezultatų ir poveikio stebėsenai bei ataskaitų teikimui tikruoju laiku; kadangi paskutiniai du iš šių procesų, susiję su Komiteto metine veiklos ataskaita ir veiklos tęstinumu, buvo pilnai įgyvendinti 2024 m.; pažymi, kad, atsižvelgiant į naują Komiteto vidaus kontrolės sistemą, buvo pasiekti ir kiti svarbūs rezultatai, kaip antai, sukurtos veiksmingos priemonės, kurias galima greitai įgyvendinti krizės atveju ir kurios aprėpia įvairias sritis, pavyzdžiui, IT, ryšius, finansines grandines ir duomenų apsaugą;
20.	atkreipia dėmesį į tai, kad 2024 m. Komitetas įgyvendino iš dalies suskaitmenintą ir supaprastintą finansinių srautų ir finansų pareigūnų skyrimo procedūrą; atkreipia dėmesį į tai, kad 2024 m. 5,60 proc. ex ante patikrintų sandorių buvo atmesti dėl taisymų arba buvo neigiamai įvertinti, o ex post kontrolė buvo sutelkta į finansines operacijas (pagal naują metodiką) ir jos metu nebuvo aptikta jokių reikšmingų trūkumų; be to, pažymi, kad, palyginti su 2023 m., sumažėjo finansinių išimčių ataskaitų skaičius, užregistruotos dvi administracinių išimčių ataskaitos dėl vidaus procedūrų nesilaikymo ir nebuvo vykdomi jokie teisminiai ginčai, susiję su viešųjų pirkimų sprendimais;
21.	pažymi, kad 2024 m. buvo pradėti trys nauji auditai: dėl Komiteto nariams teikiamų logistikos paslaugų kokybės, dėl žmogiškųjų išteklių paskirstymo vertimo raštu departamente optimizavimo ir dėl viešųjų pirkimų ir sutarčių administravimo tinkamumo; atsižvelgdamas į klausimyną, atkreipia dėmesį į pažangą, padarytą vykdant auditus dėl laisvų darbo vietų valdymo, asmens duomenų apsaugos ir IT organizavimo veiklos jungtinėse tarnybose; ragina Komitetą informuoti biudžeto įvykdymą tvirtinančią instituciją apie daromą pažangą šioje srityje;
Žmogiškieji ištekliai, lygybė ir darbuotojų gerovė
22.	pažymi, kad 2024 m. pabaigoje Komitete iš viso dirbo 561 darbuotojas (neįtraukiami deleguotieji nacionaliniai ekspertai, laikinojo įdarbinimo įmonių darbuotojai, intra muros ekspertai ir stažuotojai), palyginti su 559 darbuotojais 2023 m.; pažymi, kad 2024 m. pabaigoje Komitete dirbo 73 sutartininkai, palyginti su 74 sutartininkais 2023 m., ir 102 laikini darbuotojai, palyginti su 96 laikinais darbuotojais 2023 m., iš kurių 22 sutartininkai turėjo neterminuotas sutartis, 51 sutartininkas turėjo terminuotą sutartį, 49 laikini darbuotojai dirbo nuolatinėse pareigose pagal terminuotas sutartis, 50 laikinų darbuotojų turėjo neterminuotas sutartis, o 3 laikini darbuotojai dirbo laikinose pareigybėse; be to, pažymi, kad Komitetas įdarbino 39 išorės paslaugų teikėjus, dirbančius intra muros; primena, kad, siekiant išlaikyti įgūdžius, tęstinumą ir produktyvią darbo aplinką, svarbu sudarinėti nuolatines sutartis; pažymi, kad 2024 m. etatų plane numatytų pareigybių užimtumo lygis buvo atitinkamai 96,40 proc. (sumažėjo nuo 98 proc. 2023 m.), o kaitos lygis atitinkamai buvo 7,30 proc. (padidėjo nuo 6,60 proc. 2023 m.);
23.	atkreipia dėmesį į tai, kad 2024 m. pagal programą „Cicero“ Komitetas įdarbino 51 stažuotoją, o Komiteto stažuotojams mokama mėnesinė stipendija ir suteikiamos tokios pačios darbo sąlygos kaip ir darbuotojams, įskaitant galimybę dirbti nuotoliniu būdu; dar kartą pažymi, kad stažuotės turėtų būti apmokamos, vadovaujantis 2023 m. birželio 14 d. Europos Parlamento rezoliucija su rekomendacijomis Komisijai dėl kokybiškų stažuočių Sąjungoje (2020/2005(INL)), kurioje raginama užtikrinti, kad visos stažuotės Sąjungoje būtų apmokamos;
24.	apgailestaudamas pažymi, kad Komitetas dar nepasiekė lyčių lygybės vadovaujančiose pareigose, tačiau pripažįsta didelę pažangą, pasiektą įgyvendinant Komiteto penkerių metų įvairovės ir įtraukties strategiją bei veiksmų planą 2022–2026 m.; pažymi, kad 2024 m. pabaigoje Komitete dirbo 57,1 proc. moterų ir 42,78 proc. vyrų, t. y. beveik tokia pačia proporcija kaip 2023 m.; susirūpinęs pažymi, kad moterų dalis vyresniųjų vadovų pareigose sumažėjo nuo 44,4 proc. 2023 m. iki 33,3 proc. 2024 m. (2025 m. ji vėl padidėjo iki 44,4 proc.), o moterų dalis viduriniosios grandies vadovų pareigose sumažėjo nuo 32,50 proc. 2023 m. iki 29,7 proc. 2024 m.; atkreipia dėmesį į klausimyne nurodytas priemones, skirtas skatinti didesnį moterų atstovavimą vadovaujančiose pareigose, įskaitant specializuotus mokymus ir konsultavimo galimybes darbuotojoms moterims, siekiančioms vadovaujančių pareigų, bei raginimą sudaryti lankstesnes darbo sąlygas;
25.	giria Komitetą už jo veiksmus, kuriais taip pat siekiama skatinti lyčių pusiausvyrą tarp jo narių, visų pirma siunčiant Tarybai laiškus dėl laisvų darbo vietų ir bendradarbiaujant su nuolatinėmis atstovybėmis ir nacionalinėmis vietos ir regionų valdžios institucijų asociacijomis, dalyvaujančiomis kandidatų skyrimo procese; atkreipia dėmesį į ataskaitoje dėl tolesnių veiksmų pateiktą informaciją, kad moterų narių procentinė dalis padidėjo nuo 23,40 proc. 2020 m. iki 28,7 proc. 2025 m.; vertina tai, kad naujose Komiteto darbo tvarkos taisyklėse, kurios įsigaliojo 2024 m. rugpjūčio mėn., numatyti aiškūs tikslai lyčių pusiausvyrai stiprinti, visų pirma Komiteto biuro sudėtyje; ragina Komitetą toliau dėti pastangas šioje srityje;
26.	giria Komitetą už tai, kad 2024 m. surengė vidaus konkursą, siekdamas patenkinti dabartinius ir būsimus įdarbinimo poreikius, užtikrinti veiklos tęstinumą ir išlaikyti patyrusius darbuotojus, taip užpildydamas spragą, susidariusią dėl Europos personalo atrankos tarnybos (EPSO) rezervo sąrašų nebuvimo; atsižvelgdamas į klausimyno duomenis, pažymi, kad, 2025 m. rugsėjo 1 d. duomenimis, į Komiteto rezervo sąrašą buvo įtraukti 72 kandidatai, iš kurių 46 kandidatai jau buvo įdarbinti įvairiose – tiek sekretoriato ir raštinės (AST), tiek administracijos (AD) darbuotojų pareigose; tikisi, kad dėl to nuo 2025 m. sumažės Komiteto įdarbintų laikinųjų darbuotojų ir sutartininkų skaičius;
27.	pažymi, kad, atsižvelgdamas į bandomąjį projektą dėl mišrios darbo tvarkos ir 2022 m. pradėtą darbuotojų pasitenkinimo apklausą, 2024 m. sausio 1 d. Komitetas priėmė sprendimą, įsigaliojusį 2024 m. vasario 1 d., kuriuo numatoma mišri darbo tvarka ir prie individualių poreikių pritaikytas savaitinis darbo grafikas kiekvienam darbuotojui, taip pat galimybė dirbti iš namų iki 60 proc. darbuotojų darbo laiko (išskyrus su nuotoliniu darbu nesuderinamų kategorijų darbuotojus), taip pat dirbti iš ne darbo vietos miesto iki 15 dienų per metus; pripažįsta, kad šiomis priemonėmis siekiama gerinti profesinio ir asmeninio gyvenimo pusiausvyrą, kartu išlaikant veiklos efektyvumą ir darbuotojų pasitenkinimą;
28.	su pasitenkinimu pažymi, kad 89 proc. atsakiusiųjų į 2025 m. darbuotojų apklausą nurodė esantys patenkinti lanksčiomis Komiteto darbo sąlygomis; kadangi pastarosios taip pat gali turėti įtakos Komiteto darbuotojų paimto nedarbingumo dienų skaičiui; atkreipia dėmesį į ataskaitoje dėl tolesnių veiksmų pateiktą informaciją, kad bendras nedarbingumo dienų skaičius toliau mažėjo – nuo 7 303 dienų 2024 m. iki 7 544 dienų 2023 m., o: – laikinojo nedarbingumo atostogų neišėjusių darbuotojų skaičius sumažėjo nuo 211 (arba 36 proc. visų darbuotojų) 2023 m. iki 196 (arba 34 proc.) 2024 m.; – darbuotojų, kurių laikinojo nedarbingumo atostogos truko trumpiau nei septynias dienas, skaičius padidėjo nuo 201 (arba 35 proc. visų darbuotojų) 2023 m. iki 211 (arba 36 proc. visų darbuotojų) 2024 m., o – darbuotojų, išėjusių 7,5–21 dieną trukusių laikinojo nedarbingumo atostogų, skaičius padidėjo nuo 92 (arba 16 proc. visų darbuotojų) 2023 m. iki 96 (arba 16 proc. visų darbuotojų) 2024 m.;
29.	atsižvelgdamas į klausimyno duomenis pažymi, kad profesinio perdegimo atvejų skaičius sumažėjo nuo 18 2023 m. iki 6 2024 m.; giria Komitetą už proaktyvų požiūrį į profesinio perdegimo prevenciją – atidžią ilgalaikėse laikinojo nedarbingumo atostogose esančių darbuotojų stebėseną taikant individualias priemones, kurios apima reguliarius kontaktus su atitinkamais darbuotojais ir medicinos ekspertų nuomones; be to, pažymi, kad 2023 m. Komitetui pavyko reintegruoti tris darbuotojus po ilgalaikio nebuvimo darbe dėl profesinio perdegimo, imantis prie individualių poreikių pritaikytų tolesnių veiksmų, susijusių su ilgalaikėmis laikinojo nedarbingumo atostogomis; palankiai vertina Komiteto 2024 m. prevencinius veiksmus, skirtus darbuotojų sveikatai ir gerovei darbe gerinti, pavyzdžiui, darbuotojams siūlomas konsultacijas su paramedicinos specialistais (fizioterapeutais, osteopatais, pagal preliminariąją sutartį samdomais treneriais) ir konferencijas informuotumui sveikatos klausimais didinti;
30.	pažymi, kad 2024 m. Komitetas toliau didino informuotumą apie priemones, kurių imtasi siekiant užkirsti kelią priekabiavimui darbo vietoje ir kovoti su juo, laikydamasis 2021 m. balandžio 26 d. sprendimo dėl orumo darbe apsaugos, konfliktų valdymo ir kovos su priekabiavimu, visų pirma pateikdamas specialias gaires, vykdydamas vidinę komunikaciją (leisdamas dvisavaitinį žmogiškųjų išteklių naujienlaiškį) ir surengdamas keletą informacinių sesijų darbuotojams bei vadovams, įskaitant privalomus mokymus apie profesinę etiką ir sąžiningumą; pažymi, kad 2024 m. Komitetas užregistravo keturis naujus įtariamo priekabiavimo atvejus, iš kurių vienas buvo susijęs su seksualiniu priekabiavimu ir vienas buvo perduotas Belgijos policijai pateikus oficialų skundą; pažymi, kad buvo taikomos nustatytos procedūros (preliminarus vertinimas, administracinis tyrimas, atsargumo priemonės ir kt.), ir ragina Komitetą informuoti atleidimo nuo atsakomybės instituciją apie šių bylų baigtį;
31.	giria Komitetą už tai, kad jis užtikrino, jog neįgalieji galėtų naudotis visais Komiteto skaitmeniniais produktais, taikydamas Žiniatinklio turinio prieinamumo gaires; šiuo atžvilgiu pažymi, kad 2024 m. Komiteto platforma „HReForms“ buvo atnaujinta, pagrindiniu reikalavimu laikant prieinamumą, ir įdiegtos tokios funkcijos kaip, be kita ko, pagerintas spalvų kontrastas, naršymas klaviatūra ir alternatyvusis tekstas; patenkintas pažymi, kad Komitetas teikia apgyvendinimo paslaugas neįgaliems kandidatams, taip užtikrindamas sąžiningas atrankos procedūras;
32.	pažymi, kad 2024 m. Komitete dirbo darbuotojai, atstovaujantys visoms Sąjungos valstybėms narėms (ir vienas Ukrainos pilietybę turintis darbuotojas), o kai kurių iš jų atstovų buvo pernelyg daug; palankiai vertina Komiteto pastangas siekiant subalansuoti geografinį darbuotojų pasiskirstymą 2024 m. taikant tikslingas informavimo iniciatyvas, kuriomis siekiama pritraukti kandidatų iš nepakankamai atstovaujamų šalių; pažymi, kad šios iniciatyvos apėmė platesnį skaitmeninių platformų ir socialinės žiniasklaidos priemonių naudojimą siekiant padidinti laisvų darbo vietų matomumą, tiesioginį bendradarbiavimą su valstybių narių nuolatinėmis atstovybėmis, pristatymus tikslinei auditorijai, siekiant paskatinti dalyvauti Komiteto atrankos procedūrose, ir paraiškų tendencijų analizę; pažymi, kad šios priemonės jau davė teigiamų rezultatų 2024 m., pavyzdžiui, padaugėjo gautų darbo paraiškų, taip pat paraiškų iš nepakankamai atstovaujamų šalių; be to, palankiai vertina Komiteto bendradarbiavimą su EPSO ir kitomis Sąjungos institucijomis siekiant įvairinti kandidatų ratą, dalytis geriausia praktika ir koordinuoti pastangas siekiant išspręsti atstovavimo spragas Sąjungos administracijoje; ragina Komitetą toliau imtis priemonių, kuriomis siekiama labiau subalansuoto geografinio pasiskirstymo, taip pat ir vadovaujamųjų pareigų lygmeniu, ir informuoti atleidimo nuo atsakomybės instituciją apie Komiteto gautų darbo paraiškų tendencijas įvairiais laikotarpiais;
Etikos sistema ir skaidrumas
33.	teigiamai vertina 2023 m. Komiteto atliktą darbą siekiant konsoliduoti etikos taisykles ir praktiką parengiant vieną etikos teisinę sistemą (Sprendimas Nr. 157/2023), kuri, be kita ko, apima drausminę procedūrą, orumą darbe, konfliktų valdymą, kovą su priekabiavimu, išorės veiklą ir informavimą apie pažeidimus; pažymi, kad 2024 m. buvo pirmieji šios naujos programos įgyvendinimo metai; pažymi, kad 2024 m. Komitetas dažnai rengė privalomus mokymo kursus apie etiką ir sąžiningumą, informavimą apie pažeidimus ir interesų konfliktų prevenciją įvairioms darbuotojų grupėms, įskaitant naujokus, vadovus ir visus darbuotojus;
34.	pažymi, kad 2024 m. Komitetas nepranešė nė apie vieną atvejį Europos kovos su sukčiavimu tarnybai (OLAF), Europos prokuratūrai (EPPO) ar Europos ombudsmenui ir pats nebuvo jų tiriamas;
35.	primena, kad Komitetas priėmė 2023 m. liepos 4 d. Reglamentą Nr. 6/2023, nustatantį skaidrumo priemones, kuriomis daugiausia dėmesio skiriama pareigas einantiems nariams bei pranešėjams; kadangi tokiomis priemonėmis siekiama, kad pareigūnai ir pranešėjai būtų kviečiami susitikti tik su tais interesų grupių atstovais, kurie yra įregistruoti Skaidrumo registre, ir viešai atskleisti visus savo susitikimus su interesų grupių atstovais, kuriuose jie dalyvauja kaip Komiteto nariai; pažymi, kad 2024 m. vienas komiteto narys pranešė apie susitikimą su interesų grupės atstovu; atsižvelgdamas į tai, giria Komitetą už tai, kad jis 2024 m. sausio 1 d. oficialiai prisijungė prie ES skaidrumo registro;
36.	atkreipia dėmesį į anketoje nurodytus principus ir mechanizmus, kuriuos Komitetas įgyvendino 2024 m., siekdamas skatinti skaidrumą įvairiose srityse, kaip antai: biudžeto ir finansų valdymo, ataskaitų teikimo, bendradarbiavimo audito srityje, žmogiškųjų išteklių, viešųjų pirkimų, visuomenės teisės susipažinti su dokumentais ir įrašų tvarkymu;
37.	teigiamai vertina 2024 m. atnaujintas Komiteto pastangas interesų konfliktų nustatymo ir prevencijos srityje; pažymi, kad savo Sprendimu Nr. 157/2023 Komitetas apibrėžė interesų konfliktų sąvoką ir įdiegė tokių konfliktų nustatymo bei prevencijos mechanizmą, pagal kurį reikalaujama, kad darbuotojai deklaruotų, ar jiems gali kilti interesų konfliktas (potencialus ar galimas), užpildydami tam tikrą formą įvairiais svarbiais savo karjeros ar profesinės veiklos etapais; patenkintas pažymi, kad pagal klausimyną metinė informacija apie buvusių aukštų pareigūnų profesinę veiklą yra skaidriai skelbiama Komiteto interneto svetainėje ir kad jiems draudžiama užsiimti bet kokia lobistine ar advokatavimo veikla Komitete per pirmuosius 12 mėnesių po to, kai jie palieka pareigas Komitete;
38.	atkreipia dėmesį į klausimyne pateiktą informaciją, kad 2024 m. Komitete nebuvo nustatyta jokių interesų konfliktų; vis dėlto pažymi, kad vienas Komiteto narys išreiškė susirūpinimą dėl galimo interesų konflikto, susijusio su atlygiu už techninės paramos tyrimo parengimą Parlamento nariui ar Parlamento frakcijai; palankiai vertina per atleidimo nuo pareigos procedūrą gautą patvirtinimą, kad minėtas Komiteto narys iš tiesų nepriėmė minėto darbo;
39.	pažymi, kad 2024 m. Komitetui nebuvo pranešta apie jokius informavimo apie pažeidimą atvejus; pažymi, kad 2024 m. Komitetas nepatvirtino jokių naujų priemonių, susijusių su informavimu apie pažeidimus, ir toliau rėmėsi nuo 2015 m. taikomomis priemonėmis bei jas propagavo rengdamas mokymus etikos klausimais;
40.	pažymi, kad Komitetas turi įvairių kovos su sukčiavimu priemonių bei veiksmų, taikomų jo nariams ir darbuotojams, kuriuos įgyvendina įvairios tarnybos; apgailestauja dėl to, kad 2024 m. nebuvo įgyvendinta jokia kovos su sukčiavimu strategija; vis dėlto, remdamasis klausimynu pažymi, kad 2025 m. Komitetas priėmė konsoliduotą kovos su sukčiavimu sistemą, kuri yra tarpinis žingsnis kuriant išsamią kovos su sukčiavimu strategiją, o šiam tikslui pasiekti reikalingą metodiką pateiks OLAF; ragina Komitetą šiuo klausimu nuolat informuoti biudžeto įvykdymą tvirtinančią instituciją;
Skaitmeninimas, kibernetinis saugumas ir duomenų apsauga
41.	atkreipia dėmesį į tai, kad 2024 m. Komiteto ir EESRK bendras IT biudžetas buvo 13,70 mln. EUR, palyginti su 12,70 mln. EUR 2023 m., t. y. sumažėjo maždaug 7,90 proc., o 760 000 EUR iš šio biudžeto (arba maždaug 6 proc.) 2024 m. buvo skirta kibernetiniam saugumui;
42.	atsižvelgdamas į klausimyno duomenis, pažymi, kad 2024 m. Inovacijų ir informacinių technologijų departamentas įgyvendino naują 2024–2026 m. daugiametę skaitmeninę strategiją, pagal kurią pirmenybė teikiama skaitmeninių įrašų valdymui, elektroniniams darbo srautams, elektroniniams parašams ir debesų kompiuterijos sprendimams, o dėmesys sutelkiamas į keturias pagrindines programas – „M365 Digital Workplace“, ARES, „EdiT“ ir „Cybersecurity“, kuriomis siekiama stiprinti bendradarbiavimą, automatizavimą ir institucijų atsparumą; pabrėžia programos M365 pažangą, įskaitant persikėlimo į „SharePoint Online“ planavimą, „Windows 11“ ir M365 programėlių diegimą bei AI strategijos, kurioje numatytas bandomojo projekto „M365 Copilot“ 2025 m. įgyvendinimo planas, parengimą; pažymi, kad Komitetas pradėjo diegti dokumentų valdymo sistemą HAN ir rengiasi įdiegti redaktorių „EdiT XML“, skirtą teisės aktų projektams rengti; palankiai vertina perėjimą prie kibernetinio saugumo kaip bendros atsakomybės, pasitelkus naujas mokymo iniciatyvas ir daugiametį planą, suderintą su Sąjungos standartais; pripažįsta, kad patobulėjo įrašų tvarkymo, infrastruktūros ir saugiojo ryšio priemonės, kaip antai SECABC elektroninio pašto, SACHA duomenų perdavimo ir galinių įrenginių valdymo sistemos; giria 2025–2027 m. „Regionų rūmų“ darbo planą, kuriame pirmenybė teikiama skaitmeninei pertvarkai, siekiant sukurti modernią, lanksčią ir skaitmeninėmis technologijomis grindžiamą instituciją.
43.	atkreipia dėmesį į tai, kad Komitetas palaipsniui įdiegė dirbtinio intelekto bandomąjį projektą „Panoramic AI“, pagal kurį suformuotas centrinis mazgas, nuo 2024 m. supaprastinęs prieigą prie sudėtingo turinio; be to, atkreipia dėmesį, kad Komitetas aktyviai naudoja Komisijos dirbtinio intelekto priemones vertimui, santraukoms ir kt. ir dalyvauja kaip bandomasis naudotojas, siekdamas išbandyti GPT@JRC dirbtinio intelekto bandomąjį sprendimą; atsižvelgdamas į klausimyną pažymi, kad 2023 m. Komiteto priimtose DI gairėse nustatyti pagrindiniai principai, kaip darbuotojai galėtų eksperimentuoti su DI, siekiant įgyvendinti 2024 m. rugpjūčio mėn. įsigaliojusį Europos Parlamento ir Tarybos reglamentą (ES) 2024/1689[footnoteRef:13] ir kurti alternatyvias įmones, atitinkančias duomenų apsaugos ir etikos standartus; šiuo atžvilgiu palankiai vertina informacinių sesijų darbuotojams organizavimą, siekiant supažindinti juos su DI gairėmis, darbuotojams skirto pranešimo apie raštingumą DI srityje paskelbimą ir seminarų informuotumui apie DI didinti organizavimą 2024 m.; pripažįsta asmeniniam produktyvumui didinti skirtų DI priemonių, pvz., „M365 Copilot“, ir DI pajėgumų integravimo į IT palaikymo priemones pridėtinę vertę; [13:  	2024 m. birželio 13 d. Europos Parlamento ir Tarybos reglamentas (ES) 2024/1689, kuriuo nustatomos suderintos dirbtinio intelekto taisyklės ir iš dalies keičiami reglamentai (EB) Nr. 300/2008, (ES) Nr. 167/2013, (ES) Nr. 168/2013, (ES) 2018/858, (ES) 2018/1139 ir (ES) 2019/2144 ir direktyvos 2014/90/ES, (ES) 2016/797 ir (ES) 2020/1828 (Dirbtinio intelekto aktas) (OL L, 2024/1689, 2024 7 12, ELI: http://data.europa.eu/eli/reg/2024/1689/oj).] 

44.	remdamasis klausimynu pažymi, kad po procedūrinio pažeidimo, kai be išankstinio Europos duomenų apsaugos priežiūros pareigūno (EDAPP) sutikimo buvo pakeistas duomenų apsaugos pareigūnas, komitetas pripažino klaidą ir ėmėsi taisomųjų veiksmų; pripažįsta, kad duomenų apsaugos pareigūno funkcijos perdavimas Teisės tarnybai buvo grindžiamas vidaus auditoriaus rekomendacija; pažymi, kad Komitetas grąžino į pareigas buvusį duomenų apsaugos pareigūną ir oficialiai paprašė EDAPP sutikimo dėl naujojo paskyrimo, siekdamas užtikrinti visišką atitiktį;
45.	atsižvelgdamas į klausimyno duomenis, pažymi, kad 2024 m. Komitetas nepatyrė jokių sėkmingų kibernetinių atakų, nes esamos aptikimo ir prevencijos priemonės padėjo veiksmingai sustabdyti visus bandymus grasinti; pažymi, kad Komitetas ėmėsi kelių veiksmų, kad sustiprintų savo kibernetinio saugumo ir duomenų apsaugos sistemą, sekdamas šių sričių naujoves ir geriausią praktiką 2024 m.; pažymi, kad kai kurie iš šių veiksmų apėmė atitinkamų darbuotojų dalyvavimą Europos Sąjungos kibernetinio saugumo agentūros (ENISA) ir EDAPP organizuotuose mokymuose „Informuotumas apie asmens duomenų pažeidimus kibernetinio saugumo incidentų tvarkymo srityje“, dalyvavimą 2024 m. Europos kibernetinio saugumo mėnesio renginiuose ir informuotumo didinimo sesijose bei asmeniniuose įvadiniuose mokymuose darbuotojams, ypač naujokams; be to, palankiai vertina dvielemenčio tapatumo nustatymo įdiegimą siekiant padidinti prieigos saugumą, Komiteto interneto svetainės turinio valdymo sistemos perkėlimą į naują platformą („Drupal“), kuri užtikrina didesnį atsparumą ir pritaikomumą, ir tolesnį glaudų bendradarbiavimą su CERT-EU tikrojo laiko grėsmių stebėjimui bei apsaugai nuo paskirstytų DDoS atakų; pažymi, kad Inovacijų ir informacinių technologijų departamentas inicijavo skaitmeninio ir kibernetinio saugumo pertvarkos programą, atitinkančią Sąjungos ir tarptautinius standartus, įskaitant Europos Parlamento ir Tarybos reglamentą (ES, Euratomas) 2023/2841[footnoteRef:14], kibernetinio saugumo sistemą NIST ir Atvirą pasaulinį taikomųjų programų saugumo projektą (OWASP), siekdamas sustiprinti atsparumą, rizikos valdymą, duomenų apsaugą ir kitus valdymo aspektus visame Komitete; [14:  	2023 m. gruodžio 13 d. Europos Parlamento ir Tarybos reglamentas (ES, Euratomas) 2023/2841, kuriuo nustatomos priemonės aukštam bendram kibernetinio saugumo lygiui Sąjungos institucijose, įstaigose, organuose ir agentūrose užtikrinti (OJ L, 2023/2841, 2023 12 18, ELI: http://data.europa.eu/eli/reg/2023/2841/oj).] 

Pastatai
46.	pažymi, kad 2024 m. Komiteto biudžetas pastatams ir susijusioms išlaidoms (einamųjų metų asignavimai) sudarė 18,963 mln. EUR (palyginti su 18,594 mln. EUR 2023 m.), o mokėjimų įvykdymo lygis siekė 92 proc. (palyginti su 93,70 proc. 2023 m.); patenkintas pažymi, kad laikotarpiais, kai Komiteto pastatuose būdavo mažiau žmonių, Komitetas sutaupė 108 000 EUR valymo paslaugų išlaidų;
47.	atkreipia dėmesį į metinėje ataskaitoje pateiktą Komiteto išvadą, kad vienas iš 2017 m. nustatytų pagrindinių prioritetų, t. y. „pastatų geografinė koncentracija“, buvo pasiektas; atkreipia dėmesį į Komiteto nuomonę, kad sėkmingas naujos mišrios darbo tvarkos įgyvendinimas sudaro pagrindą tolesniam išlaidų taupymui mažinant patalpų plotą; šiuo atžvilgiu pažymi, kad 2024 m. pabaigoje Komitetas pradėjo projektą „SPaCES“, kuriuo siekiama pertvarkyti Komiteto darbo praktiką ir darbo vietas, taip pat pakeisti patalpų įrengimą, o pirmasis šio projekto etapas yra B100 pastate dirbančių darbuotojų perkėlimas; pažymi, kad pagal bendrą Komiteto ir EESRK sprendimą šio pastato nuomos sutartis baigsis 2026 m. rugpjūčio mėn.; ragina Komitetą pranešti biudžeto įvykdymą tvirtinančiai institucijai apie daromą atitinkamą pažangą;
48.	atkreipia dėmesį į tai, kad 2024 m. buvo tęsiami VMA pastato renovavimo darbai; atkreipia dėmesį į ataskaitoje dėl tolesnių veiksmų pateiktą informaciją, kad investicijos į VMA įdiegtas pažangiąsias technologijas užtikrins ateities poreikius atitinkančias bei lanksčiai pritaikomas biuro patalpas ir optimalų naudotojų komfortą įvairiais lygiais, o tai padės dar labiau sumažinti energijos suvartojimą maždaug 13 000 EUR per metus (remiantis 2023 m. vidutinėmis elektros ir dujų kainomis);
49.	palankiai vertina Komiteto ir EESRK įsipareigojimą savo infrastruktūrai sistemingai taikyti tinkamumo visiems principą, jau projektavimo metu užtikrinant pastatų prieinamumą; pažymi, kad Komitetai ėmėsi įvairiausių priemonių, kad užtikrintų savo pastatų, įskaitant liftus, prieinamumą įvairių rūšių negalią turintiems asmenims (neįgaliųjų vežimėliais besinaudojantiems asmenims, akliesiems ir regos sutrikimų turintiems asmenims, kurtiesiems, pagyvenusiems žmonėms, turintiems raumenų ar kraujagyslių sutrikimų);
Aplinka ir tvarumas
50.	pažymi, kad 2024 m. Komitetas toliau įgyvendino įvairias žalinimo praktikas, pavyzdžiui, investavo į novatoriškas energiją taupančias apšvietimo sistemas, energijos skaitiklius, jutiklius, įrengtus svarbiose patalpose CO2 lygiui stebėti, pastatų temperatūros reguliavimą (oro kondicionavimą ir šildymą) priklausomai nuo metų laiko ir 100 proc. atsinaujinančiųjų išteklių elektros energijos pirkimą; pažymi, kad Komitetas taiko aplinkosaugos kriterijus visoms viešųjų pirkimų procedūroms ir tvarumo sąlygas viešiesiems pirkimams, kurių vertė yra didesnė nei 25 000 EUR, taip pat individualias sąlygas viešiesiems pirkimams, turintiems didelį poveikį aplinkai arba tiems, kurių vertė yra didesnė nei 60 000 EUR; su pasitenkinimu pažymi, kad Komitetas integruoja aplinkosaugos aspektus į savo rizikos valdymo sistemą ir pagrindinius verslo procesus bei paskyrė aplinkosaugos vadybos ir audito sistemos (EMAS) kontaktinius asmenis;
51.	vertina Komiteto įsipareigojimą skatinti tvaraus judumo politiką savo darbuotojams; šiuo atžvilgiu pažymi, kad 2024 m. Komitetas įvedė 100 EUR vienodo dydžio dviračio išmoką darbuotojams, kurie dviratį naudoja kaip pagrindinę priemonę kelionei į darbą ir atgal, padidino dviračių stovėjimo vietų skaičių ir organizavo pusryčius bei viktorinas judumo tematika; atsižvelgdamas į klausimyną, pažymi, kad nuo 2024 m. darbuotojai gali prašyti padengti 50 proc. antrosios klasės traukinio bilieto kainos (iki 60 km atstumo);
52.	remdamasis klausimynu džiaugiasi, kad dėl energijos taupymo priemonių 2024 m. Komiteto energijos suvartojimas, palyginti su 2022 m., sumažėjo maždaug 3–4 proc.; pažymi, kad Komitetas viršijo 2024 m. EMAS tikslus visose srityse (elektros energijos, dujų, vandens, atliekų, atliekų rūšiavimo, popieriaus biuro reikmėms ir išmetamo CO2 kiekio), imant 2019 m. kaip atskaitos tašką; pažymi, kad, palyginti su 2023 m., vandens ir popieriaus suvartojimas šiek tiek padidėjo – atitinkamai 14 proc. ir 1 proc., o Komiteto administracinės veiklos metu išmetamo anglies dioksido kiekis sumažėjo 4,3 proc., elektros energijos ir dujų suvartojimas sumažėjo atitinkamai 5 proc. ir 1 proc., o atliekų susidarymas 2024 m. taip pat sumažėjo 12 proc.;
Institucijų bendradarbiavimas 
53.	palankiai vertina tai, kad 2024 m. atnaujinti Komiteto bendradarbiavimo susitarimai su Parlamentu ir Komisija, kuriais paklotas pamatas aktyvesniam Komiteto instituciniam dalyvavimui visais Sąjungos teisėkūros proceso etapais įvairiose politikos formavimo srityse (pavyzdžiui, regioninės plėtros, klimato politikos ir socialinės sanglaudos), neapsiribojant tomis, kuriose bendradarbiaujama jau seniai; pažymi, kad šiuose susitarimuose taip pat numatytos griežtesnės nuostatos dėl bendradarbiavimo teritorinio poveikio vertinimų srityje; su pasitenkinimu pažymi, kad pagal klausimyną 2024 m. spalio 13 d. Komiteto pirmininkų konferencija susitiko su Parlamento pirmininkės pavaduotoju, atsakingu už santykius su Komitetu, kad aptartų bendradarbiavimo stiprinimą, be kita ko, skatinant bendrų posėdžių praktiką, ypač komitetų ir pranešėjų lygmeniu, Komiteto dalyvavimą trišalėse diskusijose ir logistinį bendradarbiavimą vykstant darbams Parlamento SPAAK pastate; pažymi, kad 2024 m. Komiteto nariai, siekdami užtikrinti, kad Komiteto pozicijos būtų atspindėtos Sąjungos teisės aktuose, taip pat susitiko su Taryba ir nuolatinėmis atstovybėmis ir dalyvavo Tarybai pirmininkaujančios valstybės narės organizuojamuose renginiuose;
[bookmark: _Hlk214993441]54.	pritaria biudžeto ir administracinėms taupymo priemonėms, įgyvendintoms pasitelkus institucijų bendradarbiavimą, ypač glaudų administracinį bendradarbiavimą su EESRK, su kuriuo Komitetas dalijasi patalpomis ir jungtinėmis tarnybomis vertimo, infrastruktūros, medicinos paslaugų, maitinimo, logistikos ir IT srityse, taip pat bendru duomenų apsaugos registru, kai 2024 m. abejose institucijose, bendrai paėmus, dirbo 470 darbuotojų, o bendras jų išlaidų fondas sudarė daugiau nei 68 mln. EUR (140 mln. EUR, jei įskaičiuojamos su darbo užmokesčiu susijusios išlaidos); pripažįsta, kad dėl abiejų institucijų bendradarbiavimo pasiektas efektyvumas ir biudžeto santaupos yra reikšmingi – jei kiekvienas komitetas šias paslaugas teiktų savarankiškai, kasmet prarastų maždaug dešimtis milijonų eurų per metus; pakartoja savo raginimą kuo labiau išplėsti šį bendradarbiavimą, įsteigiant bendrą jungtinių tarnybų administraciją, bet tarnybas ir padalinius, atsakingus už jų pagrindines nepriklausomas funkcijas, išlaikant atskirus;
55.	palankiai vertina tai, kad Komitetas siekia sinergijos pirkdamas paslaugas iš kitų institucijų pagal susitarimus dėl paslaugų lygio ir dalyvaudamas tarpinstitucinių koordinavimo organų veikloje bei tarpinstitucinėse viešųjų pirkimų procedūrose; pažymi, kad Komitetas pasiekė reikšmingą sinergiją renginių ir komunikacijos srityje, 2024 m. kartu su Komisija surengęs Europos regionų ir miestų savaitę, o kartu su Parlamentu, Taryba ir Komisija, be kita ko – kasmetinę viešųjų ryšių specialistų konferenciją „EuroPCom“; palankiai vertina 2024 m. įvykdytą Komiteto Europos regionų ir vietos tarybų narių tinklo ir Komisijos tinklo „Europos kūrimas su vietos tarybų nariais“ sujungimą į vieną bendrai valdomą ES vietos tarybų narių tinklą;
56.	atkreipia dėmesį į tai, kad Komitetas bendradarbiauja su Komisija (už metinį mokestį) žmogiškųjų išteklių klausimų sprendimo ir įvairių IT platformų naudojimo finansų valdymo bei žmogiškųjų išteklių srityse, ir kad 2024 m. Komisija įtraukė Komiteto IT sistemą LORDIMAS kaip pagrindinę IT priemonę miestų skaitmeninei pertvarkai vertinti; be to, pažymi, jog Komitetas rengia plenarines sesijas Parlamento ir Komisijos patalpose, kad kompensuotų savo konferencijų salių trūkumą, ir iš šių dviejų institucijų perka vertimo žodžiu paslaugas;
Komunikacija
57.	atkreipia dėmesį į tai, kad Komiteto komunikacijos veikla sutelkta į ryšius su spauda, renginių organizavimą, skaitmeninio turinio kūrimą ir socialinę žiniasklaidą, o bendras jos biudžetas (šiais metais skirtos lėšos) 2024 m. sudarė apie 2,3 mln. EUR, t. y. maždaug 500 000 EUR mažiau nei 2023 m.; atkreipia dėmesį į ataskaitoje dėl tolesnių veiksmų pateiktą informaciją, kad dėl nepakankamo komunikacijos veiklos finansavimo Komitetas priklauso nuo metų pabaigos perkėlimų ir C8 asignavimų, todėl aišku, kodėl pagal 26 biudžeto punktą („Ekspertizė ir […] platinimas“) 2024 m. C1 asignavimų biudžeto vykdymo lygis buvo žemas (48,20 proc.), o C8 asignavimų biudžeto vykdymo lygis – aukštas (98,90 proc.);
58.	su pasitenkinimu atkreipia dėmesį į Komiteto pasiekimus reklamuojant Sąjungos politiką ir programas vietos ir regionų lygmeniu, gerinant informavimo apie savo konsultacinį darbą veiklą ir didinant jo matomumą bei poveikį; pažymi, kad 2024 m. Komitetas suorganizavo, priėmė arba parėmė 33 ES vietos dialogus, 53 Europos regionų ir miestų savaitės sesijas ir 47 renginius; visų pirma atkreipia dėmesį į 10-ąjį Europos regionų ir miestų aukščiausiojo lygio susitikimą, skirtą Sąjungos ateities darbotvarkei formuoti; kuriame dalyvavo daugiau kaip 7 000 dalyvių; – Europos regionų ir miestų savaitę, skirtą spręsti sanglaudos fondų klausimą kitoje DFP, kurioje dalyvavo daugiau kaip 2 500 dalyvių; – 11-ąją subsidiarumo konferenciją, skirtą geresniam reglamentavimui ir subsidiarumui, susijusiems su sekančia DFP, aptarti; – 2024 m. Jaunųjų išrinktų politikų (YEP) programą, kurioje dalyvavo daugiau kaip 150 dalyvių iš visų valstybių narių ir aštuonių šalių kandidačių; – 15-ąją Europos konferenciją apie viešą komunikaciją („EuroPCom“), skirtą dirbtiniam intelektui ir naujoms viešos komunikacijos tendencijoms, kurioje dalyvavo 3 200 dalyvių ir žiūrovų iš 55 šalių; pažymi, kad Komitetas taip pat 74 kartus pristatė savo veiklą ir nuomonę susitikimuose ar renginiuose, kuriuose dalyvavo kitos Sąjungos institucijos;
59.	giria Komitetą už veiksmus, kuriais jis siekia gerinti savo informacijos prieinamumą ir istorinį išsaugojimą: – visus savo dokumentus ir leidinius pateikdamas vienoje centralizuotoje vietoje per Leidinių biuro valdiklius, įdiegtus Komiteto išorinėje svetainėje 2024 m.; – 2024 m. įdiegdamas dirbtinio intelekto platformą „Panoramic-AI“, kuri suteikia patogią prieigą prie institucijos turinio (atitinkamų dokumentų, pristatymų, diskusijų); – visą Komiteto išorinių pranešimų spaudai ir naujienų archyvą perkeldamas į Ryšių tinklų, turinio ir technologijų generalinio direktorato (DG CONNECT) naujienų svetainę, ir – pirmą kartą perkeldamas Komiteto istorinius archyvus į Sąjungos istorinius archyvus Florencijoje;
60.	remdamasis poveikio ataskaita ir metine ataskaita, pripažįsta Komiteto indėlį į 2024 m. Europos Parlamento rinkimams skirtą Parlamento komunikacijos kampaniją, įtraukiant 750 jaunųjų išrinktų politikų tinklą, reklamuojant Parlamento medžiagą, kuriant vaizdo įrašus su Komiteto nariais, skiriant specialų puslapį Komiteto interneto svetainėje ir kuriant kitą socialinėje žiniasklaidoje reklamuojamą vaizdinį turinį, kuris pasiekė beveik 5 mln. paskyrų;
61.	atkreipia dėmesį į metinėje ataskaitoje minėtą sėkmingą, kaip rodo bendri 2024 m. rodikliai, Komiteto bendradarbiavimą su žiniasklaida, pvz.: tinklalapio lankytojų skaičius išaugo 28 proc., sekėjų skaičius išaugo 11,60 proc., o organinis skaitmeninis aktyvumas padidėjo 16 proc.;
62.	atkreipia dėmesį į tai, kad Komitetas nedalyvavo 2024 m. Romų savaitės renginyje.
image1.png




